Document ID: 32003R0325

32003R0325
L 047/21
JURNALUL OFÍCIAL AL UNIUNII EUROPENE
REGULAMENTUL (CE) NR. 325/2003 AL COMISIEI
din 20 februarie 2003
de modificare a Regulamentului (CE) nr. 1291/2000 de stabilire a normelor comune de aplicare a regimului de certificate de import și export și de certificate de fixare în avans pentru produsele agricole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a pieței cerealelor (1), modificat ultima dată de Regulamentul (CE) nr. 1666/2000 (2), în special articolul 9 alineatul (2) și articolul 13 alineatul (11), precum și dispozițiile corespunzătoare din alte regulamente privind organizarea comună a piețelor în sectorul produselor agricole,
întrucât:
(1)
Articolul 50 alineatul (1) din Regulamentul (CE) nr. 800/1999 al Comisiei de stabilire a normelor comune de aplicare a regimului de restituire la exportul de produse agricole (3), modificat ultima dată de Regulamentul (CE) nr. 1253/2002 (4), prevede că, în cazul în care termenul de 60 de zile pentru ieșirea produselor de pe teritoriul vamal al Comunității, prevăzut la articolul 7 alineatul (1) din Regulamentul (CE) nr. 800/1999 sau termenul de 30 de zile pentru plasarea produselor în antrepozitul de aprovizionare, prevăzut la articolul 40 alineatul (1) din regulamentul menționat anterior nu a fost respectat, restituirea se diminuează cu 15 %, după care se aplică o diminuare progresivă pe zi de depășire a termenului respectiv.
(2)
Pentru depășirea acestor termene, articolul 32 alineatul (1) paragraful al doilea din Regulamentul (CE) nr. 1291/2000 al Comisiei (5), modificat ultima dată de Regulamentul (CE) nr. 2299/2001 (6), prevede, de asemenea, o sancțiune care constă în reținerea unei părți din garanția pentru certificatul de export, apoi aplicarea unei deduceri progresive pe zi de depășire a termenului respectiv.
(3)
Cumulul de sancțiuni impuse atât asupra restituirilor, cât și asupra garanției pentru certificat pentru depășirea aceluiași termen reprezintă o sarcină grea pentru operatori și nu pare a fi indispensabil. Prin urmare, este necesar să se simplifice reglementările în cauză și să se renunțe, în astfel de cazuri, la aplicarea sancțiunii prevăzute la articolul 32 alineatul (1) paragraful al doilea din Regulamentul (CE) nr. 1291/2000 privind garanția pentru certificatele de export.
(4)
Articolul 35 alineatul (3) din Regulamentul (CE) nr. 1291/2000 prevede că, în cazul în care certificatul este returnat organismului emitent în primele două treimi din perioada sa de valabilitate, garanția corespunzătoare care ar trebui reținută se reduce cu 40 %, iar în cazul în care certificatul este returnat organismului emitent în ultima treime a perioadei sale de valabilitate sau în prima lună după expirarea acestui termen, garanția corespunzătoare care ar trebui reținută se reduce cu 25 %. Mecanismul instituit prin articolul 35 alineatul (3) din Regulamentul (CE) nr. 1291/2000 urmărește să stimuleze operatorii să returneze rapid organismului emitent certificatele de export neutilizate cu fixare în avans a restituirii, astfel încât să se poată utiliza la maximum posibilitățile de export de produse agricole care beneficiază de restituiri.
(5)
În cazul unei creșteri semnificative a cuantumului restituirii, aplicarea mecanismului de la articolul 35 alineatul (3) din Regulamentul (CE) nr. 1291/2000 ar putea avea efecte speculative, incitând operatorii să nu utilizeze certificatele și să le returneze organismului emitent, în cazul în care diferența dintre noua restituire de care poate beneficia produsul în cauză și restituirea fixată în avans pentru același produs este mai mare decât garanția care se reține. Prin urmare, trebuie să se adopte măsuri corespunzătoare pentru a se evita aplicarea abuzivă a acestei dispoziții.
(6)
Este necesară actualizarea anexei III la Regulamentul (CE) nr. 1291/2000, care stabilește cantitățile maxime de produse agricole pentru care nu poate fi prezentat un certificat de export, de import sau de fixare în avans în aplicarea articolului 5 alineatul (1) a patra liniuță din regulamentul menționat.
(7)
Regulamentul (CE) nr. 1291/2000 trebuie modificat în consecință.
(8)
Măsurile prevăzute de prezentul regulament sunt în conformitate cu avizele tuturor comitetelor de gestionare interesate,
ADOPTĂ PREZENTUL REGULAMENT:
Articolul 1
Regulamentul (CE) nr. 1291/2000 se modifică după cum urmează:
1.
La articolul 32 alineatul (1) se adaugă paragraful al treilea:
„Reținerea garanției în aplicarea celui de-al doilea paragraf nu se aplică cantităților pentru care este aplicabilă o reducere a cuantumului restituirii în conformitate cu articolul 50 alineatul (1) din Regulamentul (CE) nr. 800/1999 pentru nerespectarea termenelor prevăzute la articolul 7 alineatul (1) sau la articolul 40 alineatul (1) din regulamentul menționat.”
2.
La articolul 35 alineatul (3), se adaugă paragrafele al treilea și al patrulea, cu următorul text:
„Primul paragraf se aplică numai sub rezerva unei eventuale suspendări a aplicării sale. În cazul majorării cuantumului restituirii pentru unul sau mai multe produse, Comisia, hotărând în conformitate cu procedura prevăzută la articolul 38 din Regulamentul nr. 136/66/CEE sau la alte articole corespunzătoare din alte regulamente privind organizarea comună a piețelor, poate să suspende aplicarea primului paragraf pentru certificatele solicitate înainte de creșterea restituirii și care nu au fost returnate organismului emitent până în ziua dinaintea majorării restituirii.
Certificatele depuse în aplicarea articolului 25 se consideră returnate organismului emitent la data la care organismul emitent primește o cerere de eliberare a garanției din partea titularului certificatului.”
3.
Anexa III se înlocuiește cu textul prevăzut de anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică certificatelor solicitate de la data intrării sale în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 februarie 2003.

Labels: 3
6